萊石茶酒器寄邵先生作詩代書
作者：王益柔
朝代：宋

paragraphs: 寶刀切石如春泥，雕剜成器青玻璃。
吾嘗閱視得而有，惜不自用長提携。
前時過君銅駝陌，門巷深僻無輪蹄。
呼兒烹茶酌白酒，陶器自稱藿與藜。
愛君居貧趣閒放，一語不涉青雲梯。
嗟予都城走塵土，日遠樽杓愁鹽齏。
緘封不啟置牆角，頓撼時作瓊瑶嘶。
爭如特寄邵高士，書帙几杖同幽棲。
荷鋤賸治田間穢，抱甕勤灌園蔬畦。
明年春酒或共酌，爲我掃石臨清溪。